Diari Oficial de la Generalitat Valenciana


Sumari del DOGV 7968, del 30-01-2017 (2017/121)

Notificació de la sentència dictada en el procediment ordinari número 830/2007.
-------------------------------------------------------------------------------

### Dades del document

Número de DOGV
:   7968

Data del DOGV
:   30-01-2017

Secció del DOGV
:   IV. ADMINISTRACIÓ DE JUSTÍCIA

Número del document
:   2017/121


Organisme emissor
:   Jutjat de Primera Instància i Instrucció Número 4 de Paterna

Tipus de document
:   Edicte

Notificació de la sentència dictada en el procediment ordinari número 830/2007. [2017/121]  
En el procediment ordinari 830/2007, seguit a instàncies de la Comunitat de Propietaris Avinguda Màrtirs de la Llibertat, número 9, de Burjassot, contra José Miñana Simó, s'ha dictat la sentència que, literalment, és com segueix:  
  
«Sentència 7/2015  
Paterna, 14 de gener de 2015  
José Matías Penadés García, magistrat jutge del Jutjat de Primera Instància número 4 de Paterna, he vist les actuacions de judici ordinari, seguides davant d'aquest jutjat amb el número 830/2007, a instàncies de la Comunitat de Propietaris Avinguda Màrtirs de la Llibertat, 9, de Burjassot, contra José Miñana Simó, en rebel·lia, actuacions que tracten sobre obligació de fer, prenent com a base els següents:  
Antecedents de fet  
Primer. El procurador el senyor Moreno Martínez, que actua en nom i representació de la Comunitat de Propietaris Avinguda Màrtirs de la Llibertat, número 9, de Burjassot, va formular, en data 5 d'octubre de 2007, demanda de judici declaratiu ordinari contra José Miñana Simó, en què, després d'exposar els fets i fonaments que va estimar aplicables, va demanar que es dictara una sentència per la qual es reposen els elements comuns de l'edifici al seu estat primitiu, amb la demolició de les obres executades, i amb això desafectar les zones comunes afectades pel demandat i a càrrec seu, així com condemnar el demandat a pagar les costes processals.  
Segon. Mitjançant la interlocutòria de data 14 de novembre de 2007, es va admetre a tràmit la demanda i es va citar a termini de forma legal el demandat a través d'edictes en data de 2 de setembre de 2014, sense que compareguera de forma legal i va ser declarat en rebel·lia per diligència d'ordenació de 22 d'octubre de 2014, i es va assenyalar l'audiència prèvia per al 17 de desembre. La part actora es va ratificar en la demanda i va sol·licitar que es dictara una sentència de conformitat amb el que disposa l'article 429.8 de la Llei d'Enjudiciament Civil.  
Tercer. En la sustentació del procés s'han observat les prescripció legals llevat del sistema de terminis, atés el volum d'assumptes que suporta aquest jutjat.  
Fonaments de dret  
Primer. L'actor reclama en aquest procediment que es reposen els elements comuns de l'edifici al seu estat primitiu, mitjançant la demolició de les obres executades, i amb això desafectar les zones comunes afectades pel demandat i a càrrec seu, així com condemnar el demandat a pagar les costes processals.  
Segon. Així plantejada la qüestió, en virtut de l'article 217 de la Llei d'enjudiciament civil, correspon a l'actor la càrrega de provar la certesa dels fets dels quals es desprenga l'efecte jurídic corresponent a les pretensions de la demanda.  
Tercer. La rebel·lia en el nostre sistema processal, a diferència del que s'esdevé en l'àmbit anglosaxó, que equival a l'assentiment o del sistema alemany, que suposa simplement un reconeixement de fets que relleva de prova l'actor, no altera el principi del fet que és a l'actor a qui correspon provar els fets en què fonamenta la seua acció; tanmateix, no pot entendre's que l'actor necessita de forma absoluta acreditar aquests fets, ja que es deixaria en mans del demandat la possibilitat de veure desestimada la demanda amb la postura fàcil d'abstindre's voluntàriament d'assistir i personar-se en el procés; tanmateix, la rebel·lia igualment implica que s'han de valorar les circumstàncies concretes que concorren en el procés i la valoració global de les proves, sense que en qualsevol cas la rebel·lia supose un plus en l'activitat probatòria exigible a l'actor contra aquells processos en què el demandat si que hi compareix.  
En aquest cas, del conjunt de la documental admesa resulta provat que el demandat va realitzar a principis de 2005 una sèrie d'obres a l'habitatge àtic de la seua propietat sense autorització ni petició de junta a la comunitat, com ara l'execució d'una nova planta a l'edifici, cosa altera el títol constitutiu. Atés que va ser requerit per a paralitzar-ne l'execució ja que mancava de l'autorització preceptiva de la comunitat per a realitzar-les no va atendre el senyor Miñana els requeriments efectuats i en va fer cas omís. Així consta en les acta de la comunitat de propietaris de 18 de setembre de 2006 i 24 de maig de 2005 que s'aporten com a documents números 1 i 2 de la demanda.  
  
L'arquitecte tècnic realitza un informe pericial sobre del dèficit comptable de les obres executades efectuat per la pèrit Rosa María Fuertes Dueñas que consta com a document número 3 de la demanda. A través d'aquest es constata que les obres realitzades suposen una alteració de la configuració de l'edifici, així com la seua estètica i la seua seguretat, ja que l'augment de pes que pateix l'edifici a causa de les obres és considerable, i no ha sigut construït ni calculat per a suportar un increment de pes generat per les obres realitzades, per tant cal estimar les pretensions de l'actor i condemnar el demandat a reposar els elements comuns de l'edifici al seu estat primitiu, mitjançant la demolició de les obres executades, i amb això desafectar les zones comunes afectades pel demandat i a càrrec seu.  
Quart. En harmonia amb l'article 394.1 de la Llei d'Enjudiciament Civil, pertoca imposar les costes al demandat.  
Dispositiva  
Estime íntegrament la demanda promoguda pel senyor Moreno Martínez, que actua en nom i representació de la Comunitat de Propietaris Avinguda Màrtirs de la Llibertat, número 9, de Burjassot, contra José Miñana Simó, i condemne aquest a reposar els elements comuns de l'edifici de la Comunitat de Propietaris Avinguda Màrtirs de la Llibertat, número 9, de Burjassot, al seu estat primitiu, mitjançant la demolició de les obres executades, i amb això desafectar les zones comunes afectades pel demandat i a càrrec seu, amb condemna expressa a costes.  
  
Notifiqueu aquesta sentència a les parts i feu-los saber que, en contra, s'hi pot interposar un recurs d'apel·lació dins del termini dels 20 dies següents que es notifique davant d'aquest jutjat i per a davant de l'Audiència Provincial de València.  
Aquesta és la meua sentència, de la qual uniu un certificat a les actuacions, que pronuncie, mane i firme.»  
  
I atés que el demandat, José Miñana Simó, es troba en parador desconegut, expedisc aquest edicte a fi que li valga de notificació de forma deguda.  
  
Paterna, 13 de juny de 2016.- La lletrada de l'Administració de justícia: Julia García Puig.